I flere år og indtil 2018 har Metal Himmerland været nabo til Klochhuset i Hobro. Og flere af medarbejderne og afdelingsformanden har set bekymrende til, når lejerne i Klochhuset flere gange har benyttet altanerne. - Mange gange så vi, at de stod på altanerne uden rækværk, og det er meget utrygt, siger Ole Madsen, afdelingsformand i Metal Himmerland. Han har derfor gentagne gange været i kontakt med Mariagerfjord Kommune og fortalt dem om sin bekymring. - Men der skete ikke noget, forklarer han. Masser henvendelser Ole Madsen er ikke den eneste, der har haft fat i Mariagerfjord Kommune i sagen om Klochhuset. I en aktindsigt om sagen, som TV2 Nord har fået, er der henvendelser fra flere borgere, naboer og sågar fra Nordjyllands Politi, som udtrykker stor bekymring og forargelse over den faldefærdige bygning. Blandt andet har nuværende nabo og formand for ejerforeningen Fjordblik, Alex Betzer, fortalt, at han troede, der skulle ske en ulykke, før kommunen ville gribe ind. Myndighederne har ikke ret til at kræve, at privatejede bygninger renoveres eller rives ned, medmindre der er tale om, at bygningen er til fare for mennesker, dyr eller miljø. - Vi kan ikke som kommune gå ud og sige til en borger, at vi vil have revet hans ejendom ned, hvis han ellers opfylder nogle krav, som han tilsyneladende gør, forklarer borgmester i Mariagerfjord Kommune, Mogens Jespersen. Kommunen dropper påbud Mariagerfjord Kommune har siden 2015 været på flere tilsyn i Klokhuset. Her blev det blandt andet besluttet, at de dårlige altaner ikke må benyttes. Men som TV2 Nord i går kunne fortælle, gik Mariagerfjord Kommune ikke videre med et påbud til Klochhusets ejer Ove Rasmussen i 2019, som ellers kunne have betydet, at altaner og værn skulle fjernes på grund af sikkerhed. Vi kunne også dokumentere, at altanerne stadig benyttes. - Vi kan gå ud og give et påbud om, at man ikke må benytte de dele af ejendommen, men vi sidder ikke og tjekker, om der er nogle, der går ud på altanerne, siger Mogens Jespersen. Ejer står inde for sikkerheden Klochhusets ejer Ove Rasmussen har ikke haft mulighed for at deltage i et tv-interview med TV2 Nord. Men han fortæller i telefonen, at han kan stå inde for sikkerheden i Klochhuset, og at det kun er nogle af altanerne, der ikke må benyttes. - De farlige altaner har vi hvert fald låst af og spærret af, så de ikke kan bruges. Så jeg ved ikke, hvem der skulle bruge dem, siger Ove Rasmussen til TV2 Nord. Udvalgsformand: Vi har handlet Ifølge udvalgsformanden for Teknik og Miljø i Mariagerfjord Kommune, Jørgen Hammer Sørensen, har kommunen gjort det de må og kan i sagen. - De eneste muligheder vi har, er hvis det er farligt for mennesker, dyr og miljø, og der mener jeg, at vi har handlet, siger Jørgen Hammer Sørensen. Han mener derfor ikke, der er nogle farer for mennesker, dyr og miljø. - Jeg kan ikke se, hvad det skulle være, siger han. Lignende sager i Nordjylland Det er langt fra første gang, at naboere og borgere kan se magtesløse til i disse sager. Også i Aggersund har man i flere år forsøgt at få en skrothandler til at fjerne en masse gamle biler. Det samme gør sig gældende med den gamle og faldefærdige skole i Dybvad. - Det kunne altid været sjovt med flere muligheder, men det er lovgiverne på Christiansborg, der skal give os dem. Og det har de ikke gjort, så vi handler efter det, vi må, siger Jørgen Hammer Sørensen. Den tidligere nabo Ole Madsen undrer sig over kommunens rolle i sagen. - Det er hverken ret eller rimeligt, for hvad skal vi så med myndigheder, siger han. Mulighederne er ikke så begrænsede Den nordjyske folketingspolitiker Preben Bang Henriksen (V) slår fast, at kommunerne har mulighed for at handle i sager som denne. - Det kan være en omstændig proces, men jeg tror, der er gode muligheder for at gøre noget i netop denne sag, siger han. Ifølge byggelovens paragraf 14 skal man som bygningsejer have sikkerheden i orden omkring sine bygninger - og ligeledes holde dem i sømmelig stand. - Hvis det ikke er tilfældet, kan kommunerne give ejeren et påbud om at sørge for, at bygningen ikke på nogen måde er risikabel over for andre mennesker, siger Preben Bang Henriksen og forklarer, at hvis påbuddet ikke overholdes, så kan kommunen selv tage affære. Derudover vil der kunne udstedes tvangsbøder, indtil tingene kommer i orden. - Hvis der protesteres fra bygningsejerens side, så skal man igennem en retssag, og så kan det blive omstændigt, siger Preben Bang Henriksen. Eventuelt salg burde ikke bremse påbud Ifølge den nordjyske folketingspolitiker er sagen omkring Klochhuset dog "lige til". - Midlerne i loven er der, så efter min opfattelse burde man gå i gang, siger Preben Bang Henriksen. Han mener heller ikke, at et eventuelt salg skal hæmme processen. Mariagerfjord Kommunes borgmester Mogens Jespersen fortalte tidligere til TV2 Nord, at et ønske om at købe ejendommen tilbage i 2019 muligvis var grunden til, at kommunen stoppede et påbud, som de ellers havde varslet. - Det forstår jeg ingenting af. Det er et stort problem for borgerne omkring Klochhuset. Så de skal efter min optik bare gå i gang, siger Preben Bang Henriksen. Muligt salg på vej Ifølge TV2 Nords oplysninger er seks-syv lejligheder i Klochhuset beboet på nuværende tidspunkt. Det er primært polakker, der bor der, som tilsyneladende ikke har folkeregisteradresse i Klochhuset. Ifølge bygningsejer Ove Rasmussen har der siden december været en mulig køber på spil. Men der er ikke underskrevet en købsaftale endnu.
Trods utallige henvendelser, klager og tilsyn, mener Mariagerfjord Kommune, at de har gjort, hvad de kan og må i sagen om den faldefærdige ruin i Hobro, Klochhuset. Men der er muligheder, slår folketingspolitiker fast.